Τζανγκ Ζιγιού

Η **Τζανγκ Ζιγιού** (κινεζικά: 张子宇, πινγίν: *Zhāng Zǐyǔ*, 1 Μαΐου 2007) είναι Κινέζα διεθνής καλαθοσφαιρίστρια, η οποία αγωνίζεται ως σέντερ για τους Σαντόνγκ Σιξ Σταρς. Αναδείχθηκε Πολυτιμότερη Παίκτρια του Κυπέλλου Ασίας Γυναικών Κ18 του 2024. Με ύψος 2,20 μ., είναι ψηλότερη από την Τουρκάλα Ρουμέισα Γκέλγκι, τη γυναίκα με το μεγαλύτερο ύψος που έχει πιστοποιηθεί από τα Παγκόσμια Ρεκόρ Γκίνες.

## Πρώτα χρόνια
Η Τζανγκ γεννήθηκε την 1η Μαΐου 2007 και μεγάλωσε στην επαρχία Σαντόνγκ της Κίνας. Οι γονείς της ήταν και οι δύο καλαθοσφαιριστές και άρχισαν να της διδάσκουν το άθλημα όταν ήταν 5 ετών. Η μητέρα της, Γιου Γινγκ, αγωνίστηκε στην Εθνική Κίνας. Σύμφωνα με την εφημερίδα *[[Global Times]]*, στην πρώτη τάξη είχε ύψος 1,57 μ. και στην έκτη τάξη είχε φτάσει τα 2,06 μ.

Όταν ήταν 14 ετών, συμμετείχε στο τουρνουά National Basketball League Κ15 και βοήθησε την ομάδα της να κερδίσει τους τελικούς. Με αναφερόμενο ύψος 2,26 μ. στο τουρνουά, έγινε viral, αφού κατέγραψε 42 πόντους, 25 ριμπάουντ και 6 κοψίματα στους τελικούς, ξεχωρίζοντας για το ότι «υπερίσχυε σε ύψος των αντιπάλων της».  Έγινα συγκρίσεις με τον Κινέζο αστέρα του NBA, Γιάο Μινγκ.

Το 2022, η Τζανγκ κατέγραψε 62 πόντους και 13 ριμπάουντ στο εθνικό πρωτάθλημα Κ15 και τρεις εβδομάδες αργότερα κατέγραψε 68 πόντους και 24 ριμπάουντ στο επαρχιακό πρωτάθλημα. Το 2023, ήταν το αστέρι της ομάδας Σαντόνγκ στο εθνικό πρωτάθλημα Κ17, καταγράφοντας 30 πόντους και 21 ριμπάουντ σε 26 λεπτά, βοηθώντας την ομάδα να κερδίσει τους τελικούς.

## Επαγγελματική σταδιοδρομία
Έπαιξε στο All-Star Game της Chinese Basketball Association Γυναικών το 2025, πριν κάνει το επαγγελματικό της ντεμπούτο.

Η Τζανγκ έκανε το επαγγελματικό της ντεμπούτο στις 4 Ιανουαρίου 2026, όπου κατέγραψε 15 πόντους και 6 ριμπάουντ σε 13 λεπτά, βοηθώντας την ομάδα της να νικήσει με 106-93 την Χεμπέι Γουίν Πάουερ.

## Εθνική ομάδα
Η Τζανγκ επιλέχθηκε στην ομάδα της Κίνας για το Κύπελλο Ασίας Γυναικών Κ18 του 2024. Σύμφωνα με τη FIBA, στο τουρνουά είχε ύψος 220 εκατοστά,  αν και κάποιες πηγές αναφέρουν ότι φτάνει τα 224 εκατοστά ή 226 εκατοστά. Στην πρώτη της εμφάνιση με την Εθνική Κίνας, εναντίον της Ινδονησίας, μπήκε από τον πάγκο και αγωνίστηκε 13 λεπτά, σημειώνοντας 19 πόντους με 9/9 σουτ, στη νίκη με 109–50. Στον επόμενο αγώνα με τη Νέα Ζηλανδία, σημείωσε 36 πόντους, 13 ριμπάουντ και 4 κοψίματα, με ποσοστό ευστοχίας 80%. Ακολούθησαν οι 44 πόντοι εναντίον της Ιαπωνίας, σπάζοντας το ρεκόρ του τουρνουά, ενώ είχε και 14 ριμπάουντ. Στον τελικό, εναντίον της Αυστραλίας, κατέγραψε 42 πόντους και 14 ριμπάουντ, βοηθώντας την Κίνα να τερματίσει δεύτερη. Αναδείχθηκε στην Κορυφαία Πεντάδα της Διοργάνωσης και Πολυτιμότερη Παίκτρια, έχοντας μέσο όρο 35,0 πόντους και 12,8 ριμπάουντ ανά αγώνα. Το ύψος της και η απόδοσή της κατά τη διάρκεια της διοργάνωσης, προκάλεσαν παγκόσμιο ενδιαφέρον.

Στις 13 Ιουνίου 2025, πραγματοποίησε το ντεμπούτο της με την εθνική ομάδα γυναικών της Κίνας απέναντι στη Βοσνία και Ερζεγοβίνη, καταγράφοντας 18 πόντους, 7 ριμπάουντ, 1 ασίστ και 1 κόψιμο, σε 12 λεπτά συμμετοχής.

Η Τζανγκ πραγματοποίησε το ντεμπούτο της σε μεγάλη διεθνή διοργάνωση σε επίπεδο γυναικών με την Κίνα στο Κύπελλο Ασίας Γυναικών του 2025, όπου η ομάδα κατέκτησε το χάλκινο μετάλλιο.

## Παραπομπές


Κατηγορία:Κινέζες καλαθοσφαιρίστριες
Κατηγορία:Σέντερ
Κατηγορία:Καλαθοσφαιρίστριες Εθνικής Κίνας